P̃aelat mligan Yesu e limala,
p̃isi na ap̃urelua naga pano.
Pogos nap̃a apa ke narui,
akila nap̃a Yesu kus ke sina ga kiena lak torovia,
ana la asumonia apa atol narin kunus nap̃a kana kilavaru ne sane puriu na p̃arin yaru,
nap̃a apio e visena nae Epru,
Kolkota.
E yo ne nanene narui asuar Yesu e laki torovia,
amio m̃ena yar la lua,
tai e lepas komp̃asia,
a tai e lepas komp̃asia,
a naga mon ga likan lalua.
Ana visena kiena P̃aelat tai,
naga sape yoko asiria visena tai,
asuar e lak torovia metavan p̃ar Yesu,
nap̃a sape “Yesu nae Nasaret,
P̃arin Sup̃e kiena ne le Yu lala.”
Visena nene asiri e visena la telu,
Epru nap̃a kiena le Yu lala,
Latin kiena le Rom lala,
a Krik kiena le Kris lala,
am̃ear mon metava e lak torovia kiena Yesu.
Yo nap̃a lak torovia nene sike ea,
lavisin ga pulkumali,
ana yeririna la nap̃a amial ke ap̃aro e yo nene apisu visena nene apuloia.
Ana yar keviu kiena yar wa kiena ne le Yu lala pe akekaran re visena nene poli.
Apisawal pa P̃aelat,
asape “Yerkawa,
ko na opisa osape asiri sanene sape ‘P̃arin Sup̃e kiena le Yu lala,’
ko opisa pe mesmes manene re poli.
Sinemimin mesape avilopu sina,
asiri ve sanini,
avisave ‘Nanene,
pisa sape naga pe P̃arin Sup̃e kiena le Yu lala.’ ”
Ana P̃aelat pe sinenan re poli,
sinenan sape tom̃a ga ve sa nap̃a pisa,
p̃isi na pisa mesmes ga pan la,
sape “Sur nap̃a nesiria,
nesiri pa narui.”
Yar na mara la amliureure kulmrae m̃ana ne Yesu e la
Li na mara la am̃ear Yesu amio la lua nene e kiela laki torovia lala,
p̃isi na apa ruru la.
Yar na mara la nene la vari,
ana ap̃arar kulmrae m̃ana ne Yesu,
apisayuia,
asape aliureure e la p̃egas ve vari,
tai kiena yar tai,
sanene.
Amliureure m̃a sanene pano-o,
tol pupia kulkota m̃ana ne Yesu,
ana amon vitol wowaena e lepas ve vari,
vanon kulkota nene pe kana lele na yakolen re poli,
amiyum̃aen ga e pupia kinas nen kulmrae taaga.
Vanon sanene,
apisasa si pan la,
asape “Piowa nap̃a tevitol kare kulkota nene,
yoko telili ga m̃apilania.”
Ana la amninue ga,
akila ke ga mesmesun visena na yauena tai e Tus na Yauena Wa Lala na susumo rui.
Visena nene pisa sanini,
sape
“Amliureure m̃au kulmrae lala e la,
amlil m̃apila vanon m̃au kulkota.”
Visena nene pisa sanene,
mesmesun ga ya nap̃a li na mara la akila.
Yesu pis pa anena
Yesu tamalele m̃eke pa metava e kiena laki torovia sanene,
ana e la nap̃a asum̃al asike lavisin apisu ke e pogos nene,
sira la vari.
La nene,
anena Yesu,
amio anena na ve tokak tai,
amio Maria nap̃a wona na yerm̃ene kiena kia Klopas,
amio Maria nae Maktala.
Ana Yesu kira pito tano,
pisu anena,
pisu inu m̃ena,
nap̃a sane imimi lua mepe puruvi,
nesum̃al nesike lavisinia,
ana pisayu inu pan anena,
sape “Sira marua,
naga nene na pe narum̃a narui.”
A pis m̃ena pan inu,
sape “Naga nene pe anom̃a narui.”
Ana siar e pogos nene nepure sira marua nene pam momalio ke um̃a m̃au,
nepisuar ruru naga sane pe aneu.
Yesu mare
Yesu mloge ke piowa metava e lak torovia pano-o pisulup̃ar sane kiena yum̃aena punu ga p̃isi narui,
p̃isi na pisawalia sape “In na moto karnu.”
Nanene pe kiena visena si tai nap̃a pisa ana kila visena tai na Tus na Yauena Wa Lala pimi pe lelaga.
Ana pogos nap̃a amloge sape moto karia,
amla lumlum,
aputon e m̃ala kuruta na munen tai nap̃a m̃eke e pialo tai,
amiyurar e laki tai,
akian pa metava tol gona ne Yesu.
Akian pae,
ana kuruta na munena nene kee pa gona p̃isi,
ana pisawal visena tai,
sape “P̃isi narui.”
Ana pogos nap̃a pisa pae visena nene,
telan p̃arina pito tano,
tam̃an ninuna pano,
pure maron kiena yalua,
mare.
Amiyurp̃e mram̃anena ne Yesu
Pogos nap̃a Yesu mare,
naga kolpae e legiena na kilaruruen sur punu ga na P̃ap̃agena na Sitom̃alen na Tamaliaena.
Sanene,
legiena na peni,
naga pe pupia legiena na p̃ap̃agena nene,
ana e legiena nene,
tap̃atete atol tas nen yar mare.
Nanene kila sane yar keviu kiena le Yu lala sinelan asape monar akus plan tas nen la telu nene sumon nap̃a mrae vato tano.
Ana amaraun m̃ena asape sa p̃isi la telu nene pe amare ruru re poli wa,
p̃isi na amligan visena pa puna ne P̃aelat,
apiunia asape aweroro lala lala vena amare vilaga.
P̃isi na P̃aelat tam̃ania,
ana kiena yar na mara la apa am̃ero lan naga nap̃a asuar e lak torovia lepas tai,
p̃isi na akila pan tap̃ena.
P̃isi na apanon vena akila m̃ena va Yesu,
ana apisu nap̃a naga marp̃antop pa rui,
ana pe akila re si pan poli.
Ana lala yar na mara tai kus kiena kalie,
miyurp̃e mram̃anena ne Yesu,
susun pano-o apisu pupia kuruta amio wii pinin molue pito tano.
Ana sur nene pe lelaga kemua pap̃isi,
vanon nepisu e kilamarau,
nekilia nesape pe lelaga,
p̃isi na nesape nevisawal van amiu,
vena amiu m̃ena alelaga ea asape sur nene pe lelaga ga.
Sur la nene molmolue sanene vena kilaen visena la na Nasiriena Wa na susumo la aim ve lelaga ga.
Visena tai nap̃a pisa sanini,
pisape
“Pe puriu na yepena re nena tai poli nap̃a yoko worovia,”
a tap̃ena pisape
“Amiyur kare naga,
p̃isi narui na asun avisusu m̃a naga.”
Ana p̃elaga na marena kiena ne Yesu naga sa ga nap̃a visena la nene apisawal na konua konua rui.